**معركة سانتياجو**

في سنة 1962 استضافت التشيلي" المباراة الاغبي والأسوا في تاريخ كرة كأس العالم ان لم تكن الاسوأ في تاريخ كرة القدم" زي ما وصفها المعلق الشهير **ديفيد كولمان**.

المباراة كانت في نهائيات كأس العالم1962 وكانت البلد المستضيف للبطولة هي التشيلي.

بدأت المباراة واللي كان حكمها هو بطل قصتنا يعتبر **(كين استون)** الحكم اللي كان ليه دور في تغيير قوانين كرة القدم الي الان.....

وقع اول خطأ بعد **12** ثانية بس من بداية المباراة الدموية، وفي الدقيقه **12** حصل اول طرد في المباراة للايطالي **جورجو فيرني** بعد خطأه علي **هورينو اندا** اللاعب التشيلي

ورغم دا رفض **فيرني** الخروج ومخرجش غير بالقوة عن طريق الشرطة و بعدها بدات بق المعركة....

ردا علي عرقلة **فيرني,** التشيلي **ليونيل سانشيز**(منه لله هو سبب المصايب كلها زي ما هنعرف كمان شوية) لكم **ماريو ديفيد** الايطالي (اه والله بوكس)

ورغم دا الحكم مطردوش

ديفيد يسكت !!

راح رد عليه بشوطة فدماغ اللاعب التشيلي **ليونيل سانشيز** في الدقيقه 29 وينطرد بعدها

وبكدا تكمل ايطاليا المباراة بتسعة لاعبين

وقام **ليونيل سانشيز** بلكم **اومبريتو ماستشيو** ودا سبب كسر ف انفه

مع ذلك بردو **سانشيز** منطردش!

ودا كان سبب طبعا ان طول الماتش خناق وسب وبصق واضطرت الشرطه للتدخلت 3 مرات الماتش دا.

الغريب ان المباراة اكتملت وفاز التشيلي 2-0 سجلهم:

1-0 **Jaime Ramírez** (73 min)

2-0 **Jorge Toro** (87 min)

**عايز تعرف اي سبب كل دا !!**

**وازاي الحكم كين استون غير قوانين كرة القدم !!**

استنوا الجزء التاني

هنكمل كلامنا عن معركة سانتياجو (المباراة الاغبي و الاسوأ في تاريخ كرة القدم)

زي ما سمعنا وشوفنا فالجزء الاول قد اي المباراة كانت عنيفة ومشحونه

ودا مكنش بدون سبب وممكن نعتبر انه سبب وجيه كمان!.

الحكاية بدات مع اتنين صحفيين ايطاليين وهم(**انطونيو شيريللي و كورادو بيزينيللي**)

كتبو ان " **التشيلي فشلت في استضافه كاس العالم، وانها لا تستحق تنظيم البطوله بسبب فقرها وجهلها وجشع تجارها وتخلف شعبها**" وبعدها قامت الصحف التشيليه بترجمة الكلام للاسباني ودا سبب غضب الجماهير التشيلية

تخيل تشوف بلدك واهلك وتاريخك بيتشتمو وبيتقلل من كل مجهوداتك تخيل كدا تلاقي بلدك وشعبك بيتهزأو طبيعي جدا هتعمل اكتر من كدا كمان

مع العلم ان تشيلي كانت لسا خارجه من ازمة (**زلزال فالديفيا**)

ودا يعتبر اقوي زلزال في تاريخ البشريه سنة **١٩٦٠**

يعني قبل البطولة بسنتين بس

وبذلت بعدها مجهود جبار في تنظيم البطولة بعد الخساير اللي تكبدتها بسبب الزلزال.

وكان فيه اعتراض من المنتخب التشيلي بسبب ان فيه لعيبة كتير من اللي لعبت لايطاليا لعبو بردو مع الارجنتين زي **(عمر سيفوري**)

عشان كدا المنتخب التشيلي شاف ان دا غير عادل تماما!

للعلم ان مكانش ممنوع قبل 1964 ان اللاعب يبق ليه جنسيتين

تخيل كل دا يحصل قبل المباراة علطول فانا شايف انه منطقي جدا اللي حصل فالمباراة

**تفتكرو لو كنتو مكان جماهير التشيلي كنتو هتعملو اي !!؟**

**واي دور الحكم كين استون في تغيير قوانين الكورة!!**

استنو الجزء التالت.

هنكمل كلامنا عن **معركة سانتياجو** (المباراة الاغبي و الاسوأ في تاريخ كرة القدم) وتاثيرها علي الحكم كين استون

الحكم **كين استون** بعد كاس العالم ١٩٦٢ محكمش اي مباريات تانيه فالبطولة دي او اي بطولة بعدها بسبب اصابته في (وتر اخيل)

لكنه اتعين في لجنة حكام الفيفا بسبب تاريخه التحكيمي لمدة 8 سنوات وكان الرئيس لمدة اربع سنوات من التمن سنوات

وفي كاس العالم ١٩٦٦ في مباراة بين انجلترا والارجنتين

طرد الحكم **رودولف كريتلين** قائد المنتخب الارجنتيني **انطونيو راتين** بعد انذاره مرتين واعتراضه علي احد قراراته اثناء سير المباراة

ومن كلام الصحف ساعتها:

* قالت الصحافة الأرجنتينية ان الطرد حصل بسبب نظرات اللاعب للحكم
* بينما ذكرت الصحف الانجليزيه ان القائد تحدث بلغة غير لائقة مع الحكم

شهود عيان من قلب الملعب أكدوا أن راتين كان عايز بس يتكلم مع الحكم وأشار بدا

وأوضح بشكل مفهوم جدا أنه في حاجة لمترجم فوري عشان يقدر يتكلم مع الالماني وفضل يشير على شارة القيادة للتأكيد على حقه في دا.

الأزمة موقفتش لحد هنا

خرجت الصحف اكدت أن الحكم قام بتوجيه التحذير مرتين لنجمي منتخب إنجلترا **بوبي** **وجاك** **تشارلتون** من غير ما يطردهم

فاضطر **أستون** انه يوضح الأمور بشكل أكبر من خلال مؤتمر صحفي.

واثناء ما كان بيفكر في كل دا وهو رايح للمؤتمر الصحفي لتوضيح بعض الامور في مباراة الأرجنتين وانجلترا

استوقفته اشارةمرور!

ففكر للحظة ..... أن اللون **الأصفر** يعني الهدوء **والأحمر** يعني التوقف التام

ف لي ميتمش استخدام نفس الألوان في كرة القدم للتعبير عن قرارات الحكام

فالألوان تتجاوز حاجز اللغة ومبتحتاجش من الحكم القيام بأي إشارات أو الكلام

بعدها رجع لبيته وشرح لزوجته المشكلة وازاي انه عايز يستخدم المصابيح في كرة القدم

(وهنا يبان اهمية اختيار زوجة تقف وتفكر معاك وتسندك وقت الحاجة)

فغابت عنه لكام دقيقة ورجعت ومعاها بطاقتين واحدة حمراء وواحدة صفراء في نفس مقاس جيب حكام المباريات

ومن وقتها تم منحه ومنح كرة القدم البطاقات الملونه اللي بتستخدم لحد دلوقتي

فعلا "وراء كل رجل عظيم امرأة"

وكان اول ظهور رسمي للكارت الاصفر والاحمر في كاس العالم 1970لا ومن ثم في بطولات محليه حول العالم ومن بعدها انتشرت الفكرة في اكثر من رياضه باختلاف الالوان.

**لو القرار بايدك دلوقتي هتغير اي فقوانين كرة القدم!؟**